ABM  ยื่นไฟลิ่งขาย IPO 75 ล้านหุ้น เล็งเทรด mai หวังระดมทุนขยายธุรกิจ
ABM  ยื่นไฟลิ่งขาย IPO  75 ล้านหุ้น เล็งเทรด mai หวังระดมทุนขยายธุรกิจจัดหา-จำหน่ายเชื้อเพลิงชีวมวล โดยมีบริษัท เซจแคปปิตอล จำกัด เป็นที่ปรึกษาทางการเงิน
26 ก.พ. 2561

นางศรัณยา  กระแสเศียร กรรมการผู้จัดการ  บริษัท เซจแคปปิตอล จำกัด ในฐานะที่ปรึกษาทางการเงินของบริษัท เอเชีย ไบโอแมส จำกัด (มหาชน) เปิดเผยว่า บริษัทฯได้ยื่นแบบแสดงรายการข้อมูล หรือ ไฟลิ่ง ของบริษัท เอเชีย ไบโอแมส จำกัด (มหาชน) หรือ ABM ต่อสำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. ไปแล้ว เมื่อวันที่ 8 กันยายน 2560 ที่ผ่านมา
เพื่อเสนอขายหุ้นสามัญเพิ่มทุนให้แก่ประชาชนเป็นครั้งแรก หรือ IPO จำนวน 75 ล้านหุ้น คิดเป็น 25.00% ของจำนวนหุ้นสามัญที่ออก และเรียกชำระแล้วทั้งหมดของบริษัทภายหลังการเสนอขายหุ้นสามัญเพิ่มทุนในครั้งนี้ มีมูลค่าที่ตราไว้ หรือ พาร์ที่ 0.50 บาทต่อหุ้น
โดยในปัจจุบันเอเชีย ไบโอแมสมีทุนจดทะเบียนเท่ากับ 150 ล้านบาท แบ่งเป็นหุ้นสามัญจำนวน 300 ล้านหุ้น มูลค่าที่ตราไว้ 0.50 บาทต่อหุ้น โดยมีทุนเรียกชำระแล้ว 112.50 ล้านบาท แบ่งเป็นหุ้นสามัญจำนวน 225 ล้านหุ้น มูลค่าที่ตราไว้ 0.50 บาทต่อหุ้น
ทั้งนี้หลังจากการเข้าระดมทุนในตลาดหลักทรัพย์เอ็ม เอ ไอ เอเชีย ไบโอแมส มีแผนลงทุนในการขยายพื้นที่เก็บรวบรวมกะลาปาล์มเพิ่มเติมในประเทศอินโดนีเซีย และมาเลเซีย และลงทุนจัดตั้งโรงงานผลิตชีวมวลอัดแท่งกับบริษัทร่วมทุนบริเวณภาคใต้ รวมถึงลงทุนจัดตั้งโรงงานผลิตไม้สับ และโรงงานผลิตชีวมวลอัดแท่งที่ตำบลบางกุ้ง อำเภอเมืองสุราษฎร์ธานี จังหวัดสุราษฎร์ธานี และใช้เป็นเงินทุนหมุนเวียนในการดำเนินธุรกิจ
ขณะที่บริษัทมีรายได้รวมสำหรับปี 2557 – 2559 และงวด 6 เดือนแรกปี 2560 จำนวน 1,181.08 ล้านบาท 1,250.56 ล้านบาท 1,294.83 ล้านบาท และ 583.62 ล้านบาท ตามลำดับ และมีกำไร หรือขาดทุนสุทธิของบริษัทสำหรับปี 2557 – 2559 และงวด 6 เดือนแรกปี 2560 อยู่ที่ขาดทุนสุทธิ 66.65 ล้านบาท กำไรสุทธิ 43.40 ล้านบาท กำไรสุทธิ 27.26 ล้านบาท และกำไรสุทธิ 2.31 ล้านบาท ตามลำดับ
นางสาวธิญาดา ควรสถาพร กรรมการผู้จัดการ บริษัท เอเชีย ไบโอแมส จำกัด (มหาชน) หรือ ABM ผู้ประกอบธุรกิจจัดหาและจัดจำหน่ายผลิตภัณฑ์เชื้อเพลิงชีวมวล ให้กับผู้ที่มีความต้องการใช้เชื้อเพลิงชีวมวล ทั้งผู้ที่มีความต้องการใช้เชื้อเพลิงชีวมวลเป็นเชื้อเพลิงในกระบวนการผลิต ได้แก่ กลุ่มโรงงานอุตสาหกรรม และกลุ่มโรงไฟฟ้า และผู้ที่นำเชื้อเพลิงชีวมวลไปใช้ประโยชน์ด้านอื่นๆ เช่น กลุ่มผู้แปรรูปชีวมวล กลุ่มผู้ผลิตผลิตภัณฑ์ไม้ และกลุ่มที่นำเชื้อเพลิงชีวมวลไปจัดจำหน่ายต่อ เป็นต้น
โดยผลิตภัณฑ์ที่บริษัทจัดหา และจัดจำหน่ายสามารถแบ่งออกเป็น 5 กลุ่มหลักดังนี้ กลุ่มที่ 1 กะลาปาล์ม (Palm Kernel Shell) กลุ่มที่ 2 ไม้สับและส่วนอื่นๆของไม้ (Woodchip and Others) กลุ่มที่ 3 ขี้กบ ขี้เลื่อย และฝุ่นไม้ (Wood Shavings, Sawdust, Wood Dust) กลุ่มที่ 4 ชีวมวลอัดแท่ง (Biomass Pellet) และกลุ่มที่ 5 สินค้าอื่น